5. søndag i åpenbaringstiden

Evangelietekst: Mark 2, 1-12

1. Mos 15, 1-6

Rom 4, 1-8

**Til teksten: Gode gjerninger på nye måter.**

Som skapt i Guds bilde har vi alle kreative evner og gaver (1. Mos 1,27). Jesu budskap synes klart og tydelig: *Nei* til konservatisme og til en livsholdning som kun vil bevare det eksisterende og som er avvisende til alle endringer, og *ja* til kreativitet og nytenkning. *Nei* til et sterilt og konservert liv og *ja* til et liv preget av Åndens frukter (Gal 5, 22-23). I stedet for å sikre egen trygghet og sikkerhet skal vi heller våge noen skritt ut av komfortsone og med modighet og risiko utfordre urettferdigheten i samfunnet og lindre smerte og lidelse. Ikke ved å tilpasse oss og innordne oss under en allmenn konformitet, men ved å forplikte oss på Jesu egen bønn og Guds gode vilje: «… på jorden som i himmelen» (Mat 6,10).

Vi kaster bort mange muligheter til å gjøre godt for mennesker (Gal 6,10, Jakob 4,17) når vi som Jesu etterfølgere ikke risikerer noe for å tjene Gud og mennesker. Det er kanskje mer behagelig å holde oss til gamle vaner og til trygge og gjentagende arbeidsformer. Hvis vi virkelig tror at kirken eksisterer til Guds ære og til tjeneste for vår neste og for verden, må vi våge oss utenfor kirkens fire vegger.

Hva er vårt budskap og for hvem er det? Hvordan er vi kirke ute i lokal- eller storsamfunnet? Historien viser at når kirken slutter å være en bevegelse (eng: movement) ledet av Ordet og Ånden, blir den lett et minnesmerke over fordums tider (eng: monument).

Kreativitet er evnen til å tenke nytt og overvinne hindringer på en overraskende måte, og dette leder oss fram til dagens tekst som handler om fire mennesker som nettopp våget å tenke og handle annerledes.

**Markus 2,1-12**

Hva var oppdraget til disse fire mennene? Jo, de skulle bringe en person med en fysisk funksjonsnedsettelse til Jesus. Er det noen likhet mellom deres oppgave og vår? Ja, vi har som kirke og som Jesu disipler oppgaven med å legge til rette og skape muligheter for mennesker til å møte Gud. Kanskje kan vi lære noe av dagens tekst?

**1. Kreativitet var en nøkkelfaktor for full realisering av oppdraget.**

Jeg sier "full" fordi mange har gode ideer og kan starte opp med spennende ting, men de avslutter underveis når de møter hindringer og vanskeligheter. Når de fire mennene hadde tatt på seg oppdraget med å bringe vennen til Jesus, er det fascinerende at hindringen de møtte på var «trengselen» med mennesker (v. 4). De prøvde faktisk å komme fram, men mengden hadde ikke noe ønske om å hjelpe til eller gi prioritet for mannen med funksjonsnedsettelse. Publikum var deltakende på samlingen eller på «gudstjenesten», men uvitende om han som desperat trengte å møte Jesus.

Å klatre opp på taket var den kreative måten for de fire vennene å overvinne hindringen. Her viser de besluttsomhet og engasjement, men fremfor alt må det kunne kalles kreativitet. De klatrer opp på taket og bryr seg hverken om eksponering eller hva opinionen mener - oppdraget måtte fullføres. Oppgaven er dessuten presserende, og de tok ikke sjansen på å vente til gudstjenesten var over.

Konvensjonelle metoder passet ikke disse mennene. Om budskapet i seg selv er ubestridelig og kompromissløs, kan innpakning og metoder ha store variasjoner.

**2. Kreativitet skal prioritere mennesker fremfor ting.**

Det kunne jo være at fire menn oppe på et tak i de tider kunne skade strukturen. Men i valget mellom et ødelagt tak og et helbredet og oppreist menneske, ja, la da taket så gå i stykker. Mennene og vennene lærer oss noe om kjærlighet og omsorg: I vårt menighetsarbeid og i vårt engasjement for rettferdighet og vårt ønske om at mennesker skal komme til tro, må vi våge å prioritere mennesker framfor ting, objekter og bygninger. Noen ganger endrer vi fokus og klarer ikke å oppfylle oppdraget som Gud har betrodd oss.

**3. Kreativitet er synonymt med arbeid.**

Å klatre forsiktig opp på taket, bære en funksjonshemmet person og deretter senke vedkommende på en båre ned på det nøyaktige stedet i huset der Jesus var, må ha vært et utfordrende oppdrag.

Det er mulig å leve et komfortabelt liv innenfor kirkens vegger, synge salmer og delta på menighetens gudstjenester - men uten engasjement for de som er utenfor eller faller utenfor. Man vegrer seg for det nye og ukjente og synes det blir utrygt når ukjente mennesker kommer for nær oss. C.S.Lewis sa en gang: "Hvis du leter etter en religion som gjør deg komfortabel, vil jeg absolutt ikke råde deg til å følge kristendommen."

Den treenige Gud er aktivt involvert i arbeidet med å gjenopprette menneskeverdet, helbrede og redde de syke og de utenforstående. Jesus sier: "Min far arbeider helt til nå. Også jeg arbeider» (Joh 5, 17).

**4. Kreativitet fikk godkjenning av Jesus.**

Vers 5 beskriver Jesu reaksjon. Tømmermannen kikker ikke opp på taket for å vurdere ødeleggelsene og eventuelle behov for snekkertjenester. Heller ikke ser han ned for å sjekke helsetilstanden til pasienten som ligger på båren eller ser seg rundt i mengden for å sjekke reaksjonene fra de som ser på. Jesus synes kun å være opptatt av de modige og løsningsorienterte mennene - og holdningen som førte til deres uselviske vilje til å hjelpe en venn. Teksten sier: «Da Jesus så deres tro …». Vi hevder ofte at tro er noe abstrakt. I så fall, hvordan kunne da Jesus se deres tro?

Tro kan sees når menn og kvinner elsker, tjener og betjener mennesker som lider - enten denne lidelsen er fysisk, sosial, emosjonell eller åndelig. Mange folk er gått lei av ordene våre og talene om kjærlighet. Det vi taler om skal kunne sees av mennesker.

**Konklusjon.**

Hva var resultatet av alt dette?

Et fullstendig gjenopprettet menneske - og Guds navn som blir herliggjort! Slik jeg ser det, er dette den endelige hensikten med oppdraget vårt: Gjenopprettelse og fornyelse av livet og Gud Fader som blir herliggjort.

Hvor fantastisk det ville være for samfunnet vårt om vår tro kunne vise seg gjennom våre gode handlinger! Og hvilke endringer kunne vi forvente om vi som kristne og som kirke ville tjene lokalsamfunnet og menneskene som bor der?!

Måtte Gud fylle hjertene våre med kjærlighet, tro og pågangsmot, og måtte vi om nødvendig våge å klatre på eventuelle tak for å oppfylle det oppdraget Gud har betrodd oss her på jorden: Å forkynne evangeliet med ord og handlinger.

Bebeto Araújo, leder av Misjonsalliansens arbeid i Brasil